Segons ha pogut saber EL TEMPS, cinc persones, militants o simpatitzants del partit neonazi Democracia Nacional han estat condemnades a quinze mesos de multa per un delicte d'agressions amb l'agreujant de discriminació ideològica com a participants de l'atac al Casal Popular 3 Voltes Rebel de Nou Barris a Barcelona que va tenir lloc el 24 de juliol de 2018. A un dels penats, a més a més, se li imposa un any de presó per un delicte de tinència d'armes prohibides, en concret, una porra extensible no reglamentària. Així consta en la sentència emesa pel Jutjat Penal número 7 de la capital catalana.



Els fets van succeir durant una manifestació de resposta a les pintades amenaçadores que van aparèixer aquell mateix dia a la façana del casal on s'hi podia llegir "Guarros no, ratas", "Els carrers ja no són vostres" o "DNJ" -sigles de Democracia Nacional Joven, les joventuts del partit al qual estan vinculats els agressors.



Cap a les set de la tarda, quan la protesta era a les portes del local, una quinzena d'ultradretans va començar a amenaçar els activistes antifeixistes, llançant-los tota mena d'objectes contundents. Els fets van obligar una intervenció policial que acabaria detenint cinc ultradretans. En aquells moments, EL TEMPS ja va avançar que dos dels detinguts eren Antonio Castellón i César Gallardo, coneguts membres de Democracia Nacional i ara condemnats. Entre els atacants, també s'hi va poder identificar al que en aquells moments era el líder del partit a Catalunya Alberto Bruguera.



Els fets van anar a judici el 19 de desembre de 2019 per la via del procediment abreujat i es va dictar sentència ferma aquest nou de gener.



Segons ha pogut saber aquest setmanari, els condemnats pel delicte d'agressions amb l'agreujant de discriminació ideològica, són César Gallardo -membre del partit i actiu en les protestes contra l'oratori musulmà del carrer Japó de la capital catalana-, Àlex Beneyto -coordinador a les comarques tarragonines de la formació, durant l'atac duia un esprai de pebre no homologat-, David Compta -habitual en les protestes contra l'esmentat oratori i que du tatuada una frase típica del feixisme italià, 'boia chi moia'- i Juan Antonio Placín -afí a la formació, va ser enxampat preparant trencant de ciment per llançar-. La multa a la qual hauran de fer front és de quinze mesos al preu de 3 euros per dia.



A aquests quatre cal afegir-hi Antonio Castellón. Sobre ell recau també la pena d'un any de presó per dur, en actitud atacant, una porra extensible rígida la tinència de la qual està prohibida per la població en general i només és permesa als funcionaris expressament habilitats. No es tracta del primer cop que Castellón és detingut i és un dels personatges més actius de la formació els darrers anys, conegut per dur tatuats diversos símbols nazis així com la cara del dictador Adolf Hitler. De fet, després d'aquests fets, tan ell com Gallardo van ser identificats per EL TEMPS com a part del grup que acompanyava el responsable d'una agressió al Carrer Blai de Barcelona després de la manifestació espanyolista del 9 de setembre de 2018. Castellón també era part del grup d'ultradretans que va atacar les protestes contra la sentència el passat 17 d'octubre.



Sobre tots ells, a més, recau la prohibició d'acostar-se al Casal Popular 3 Voltes Rebel durant sis mesos.